मढ़ ब्लाक दे बसनीकें दा मुक्ख धंदा खेती-बाड़ी ऐ। इस खेत्तरै च बने दे श्हीदें दें ते शीलाबैंत्तियें दे स्मारक बी जैदातर करसानी जीवन कन्ने गै सरबंधत न। इनें गाथाएं च ग्रांई जीवन दा कोई-नां-कोई प्रतिबिंब ऐ, जेह्‌ड़ा अपने समें दे रगै च रगोए दा ऐ। थाह‌‌्‌‌‌‌रा-थाह्‌‌‌‌‌रा दा, अपना इक स्वासम जे होंदा ऐ। इस लाके दा मता सारा इतिहास इये लोक-गाथां न। समें ने जिनेंगी धुधला करी दित्ते दा ऐ, उने चि’न्नें गी पढ़ना भांएं असंभव नेई होऐ पर इत्रा सैह‌्ज बी नेईं। इस्सै आस्तै, इनें प्रतीकें बारै होई सकदा ऐ जे, जो जानकारी में किट्ठी करै करना ओद च यथार्थ दी सारी रूपरेखा सुरक्षित नेई रेह‌‌्दी होऐ। मनुक्खी स्वातम कुतै बी छेड़खानी कीते बिजन नेईं रौह्‌दा। ए गल्ल जित्री गै ध्यानै च रक्खने जोग ऐ, एदा चेता रक्खना उत्रा गै कठन होई जंदा ऐ। घटना दा कोई कारण ते होंदा गै ऐ-भांएं समें दे डूह्‌‌‌‌‌‌गे पैडें ते पैडें दियें न्हेर-गफारियें च ओदे किज महत्तवपूर्ण अंश गुआची गै गेदे होन! भांऐं गुआची गै गेदे होन, ओ महत्तवपूर्ण अंश, जां ओ बुनियादी मूल तत्थ, जिंदी अधार-शिला पर कोई बलिदान होए दा ऐ, फी बी उस खास घटना दी अपनी इक सार्थकता ते ऐ गै जेदे कारण लोक-मानता ने उसी अजें तगर सांभी-सम्हाली रक्खे दा ऐ। छड़ी लोड़ ऐ, उनें गुआचे दे अंशें ग तुप्पने दी।